Angelique Ruhiová-Lópezová

Carmen Santamaríaová

Sprievodca neplodnosťou pre katolíkov (ukázka)

Duchovná a praktická podpora pre manželské páry

Vydavateľstvo so zameraním na modernú kresťanskú literatúru.

Naším cieľom je prinášať slovenskému čitateľovi kvalitnú a pútavú knihu, ktorá v sebe nesie silné posolstvá viery a nádeje.

Okrem vydavateľskej činnosti prevádzkujeme

najväčšie kresťanské internetové kníhkupectvo na Slovensku.

www.kumran.sk

Angelique Ruhiová-Lópezová

Carmen Santamaríaová

Sprievodca neplodnosťou pre katolíkov

Americký originál:

©2012 by Carmen Santamaría and Angelique Ruhi-López

Published by Ave Maria Press®, Inc.,

P.O. Box 428, Notre Dame, IN 46556,

United States of America

Slovenské vydanie:

©2016 KUMRAN, s. r. o.

Mýtna 62, 064 01 Stará Ľubovňa

www.kumran.sk

Všetky práva vyhradené.

Žiadna časť tejto knihy nesmie byť reprodukovaná, uložená do informačných systémov ani inak rozširovaná (elektronicky alebo mechanicky) bez predchádzajúceho písomného súhlasu vydavateľa.

Preklad:

Eva Bubnášová

Jazyková korektúra:

Eva Petrovičová

Zodpovedný redaktor:

Marta Spišáková

Originál obálky:

Zuzana Turlíková

Foto na obálke:

Jozef Turlík

Grafická úprava:

Štefan Talarovič

ekniha:

Radovan Rumanovič

"Táto kniha je ako anjel Rafael, ktorý sprevádza Tobiáša — učí, podporuje, vedie a povzbudzuje na ťažkej ceste."

– John a Claire Grabowskí

členský pár Pápežskej rady pre rodinu

Približne každý šiesty manželský pár zažíva neplodnosť. Katolícke páry však okrem toho musia bojovať aj so zmätkom, obavami a frustráciou, ktoré im prináša oboznamovanie sa s dostupnými možnosťami liečby. Sprievodca neplodnosťou pre katolíkov zapĺňa veľké biele miesto medzi katolíckymi materiálmi. Popisuje učenie Cirkvi o reprodukčných technológiách a poskytuje hlboký duchovný pohľad na emócie a vieru, ktoré prijatie kríža neplodnosti sprevádzajú.

„Manželské páry, ktoré túžia po deťoch, no zatiaľ nimi obdarované neboli, prežívajú špecifický druh kríža. Najväčším prínosom tejto knihy je spôsob, akým jemne, trpezlivo, krok za krokom umožňuje bezdetným manželom objaviť nový duchovný rozmer ich manželstva – tak v ich vzájomnom vzťahu, ako i vo vzťahu k Bohu – a citlivo otvára ich manželstvo pre službu a mení ich spoločný kríž na nástroj posväcovania seba i druhých.

Veľmi si želám, aby sa tento sprievodca neplodnosťou čím skôr objavil po boku manželov, ktorí hľadajú povzbudenie a orientáciu, a aby po ňom siahli aj kňazi, ktorí sú svedkami utrpenia bezdetných manželov, lektorské manželské páry, ktoré pomáhajú v príprave na manželstvo, i všetci tí, ktorí hľadajú vhodné slová pre manželov veľmi túžiacich po deťoch.“

– ThLic. Ján Viglaš,

morálny teológ

Predslov

„Hľa, Pánovým dedičným darom sú synovia,“ spieva žalmista (Ž 127, 3) a niet pochýb, že väčšina párov by s ním súhlasila. Deti sú naozaj darom od Pána. Za dvadsaťšesť rokov manželstva bolo zdrojom mnohých našich najväčších požehnaní (a občas aj najväčších trápení) päť detí, ktorými nás Stvoriteľ života požehnal. Páry, ktoré zápasia s bremenom neplodnosti, si hlboko uvedomujú, že deti sú darom – práve tým, že v ich živote chýbajú.

Hoci my sme v našom manželstve nemuseli zápasiť s neplodnosťou, za tie roky služby v rozličných aktivitách spojených s manželstvom (príprava, podpora, vyučovanie či písanie kníh) sme mali možnosť stretnúť sa s mnohými pármi, ktorých život a manželstvo tento kríž poznamenal. Pri práci a rozhovoroch s takýmito pármi sme za ten čas neraz konštatovali, že Cirkev ako spoločenstvo môže (a aj by malo) robiť viac, aby preukázalo podporu ľuďom, ktorých túžba po deťoch ostáva nenaplnená.

Kniha Sprievodca neplodnosťou pre katolíkov. Duchovná a praktická podpora pre manželské páry od Angelique Ruhiovej- -Lópezovej a Carmen Santamaríaovej je jedinečným a hodnotným príspevkom k napĺňaniu presne tejto potreby. Autorky knihu charakterizujú ako sprievodcu na ceste pre tých, ktorí zápasia s neplodnosťou, verní katolíckemu učeniu. Hoci sa príručka zameriava špeciálne na neplodné páry, ponúka zároveň nápomocný pohľad každému, kto túži problematiku neplodnosti pochopiť hlbšie a prejaviť podporu tým, ktorí s ňou bojujú.

Kniha je navyše napísaná pútavým a čitateľsky prístupným štýlom. Autorky píšu nielen o svojom výskume témy neplodnosti, ale aj o vlastných skúsenostiach – o skúsenostiach žien, ktoré sa výraznú časť svojho manželského života borili s neplodnosťou. Preto niektoré kapitoly napísali spoločne, niektoré napísala Angelique sama, iné len Carmen. Jednu kapitolu dokonca napísal Carmenin manžel, aby poskytol i mužský pohľad na neplodnosť. Celý text je okrem toho popretkávaný svedectvami ďalších neplodných párov. Výsledkom je povznášajúco úprimná kniha naplnená hlbokou nádejou.

Bolo by však chybou vnímať Sprievodcu neplodnosťou pre katolíkov ako nejaký text určený na svojpomoc či skupinovú terapiu pre neplodných. Táto kniha obsahuje veľké množstvo informácií o neplodnosti, súčasných lekárskych liečebných metódach, obchodovaní s plodnosťou, vplyve neplodnosti na ženy i mužov a na manželstvo, potratoch či mnohých aspektoch rozhodnutia adoptovať si dieťa. Viaceré kapitoly navyše obsahujú zoznam doplňujúcich materiálov k preberaným témam – užitočné slovníčky, otázky do diskusie, tlačené publikácie, webové stránky, blogy, ako aj kontakty na vzdelávacie a podporné skupiny. Všetky informácie sú pritom podávané prístupným štýlom, ktorý berie ohľad na čitateľa, takže nikdy nemáte pocit zavalenosti.

Autorky však nielen poskytujú informácie o fenoméne neplodnosti. Jednou z veľmi silných stránok knihy je úsilie verne prezentovať učenie Cirkvi k tejto téme. Angelique Ruhiová- -Lópezová a Carmen Santamaríaová ponúkajú jasný prehľad metód, ktoré Cirkev odmieta, metód, ktoré podporuje, a takisto metód, o ktorých stále prebieha teologická diskusia. Zároveň upriamujú pozornosť na obrovskú službu, ktorú Cirkev robí obraňovaním dôstojnosti ľudských bytostí, daru detí a neoddeliteľného prepojenia zjednocujúceho a plodiaceho významu manželského objatia. Učenie Cirkvi môže manželom pomôcť zorientovať sa v závratne pestrej palete komplikovaných medicínskych liečebných metód a prekrikujúcich sa názorov: radí, ako rozlíšiť tie metódy, ktoré dávajú neplodným párom priestor dbať nielen o svoje telo, ale aj o svoju dušu. Ako nám pripomína pápež Benedikt XVI.: „Obhajovať pravdu, s pokorou a presvedčivo ju predkladať a životom o nej vydávať svedectvo, sú náročné a nenahraditeľné formy lásky“ (Encyklika Caritas in veritate, Láska v pravde, ods. 1). Kniha, ktorú držíte v rukách, ponúka presne takúto hlbokú lásku.

Tieto slová nás privádzajú k poslednej silnej stránke knihy – jej cieľom nie je len upriamiť čitateľov na to, aby vo viere chápali a žili učenie Cirkvi, ale aj budovať a posilňovať vieru tých, ktorí ju čítajú. Každá kapitola je zakončená modlitbou prispôsobenou preberanej téme, ktorá celej príručke dodáva meditatívny ráz. Autorky takisto citujú Bibliu, svätcov a veľkých autorov duchovnej tradície Cirkvi, najmä Duchovné cvičenia svätého Ignáca z Loyoly. Ide o mimoriadne hodnotnú pomôcku pre páry, ktoré sa aj uprostred bolesti a zúfalstva neplodnosti usilujú zachovať vo svojom živote modlitbu a prísť na to, ako sa spoločne pohnúť vpred. Takáto pragmatická spiritualita ústi do mimoriadne užitočného uvažovania o rozhodnutí adoptovať si dieťa, ktoré vníma oddelene od kríža neplodnosti a chápe ho ako osobitné povolanie.

Utrpenie je súčasťou každého života a každého manželstva. Sprievodca neplodnosťou pre katolíkov podáva párom pomocnú ruku v zápase s veľmi silným a osobným krížom, s utrpením vo forme neplodnosti. To z neho robí skutočne originálne dielo. Nie je to len ďalšia z kníh, ale – ako napovedá samotný názov – sprievodca. Táto kniha je ako anjel Rafael, ktorý sprevádza Tobiáša (Tob 4 – 12): učí, podporuje, vedie a povzbudzuje na ťažkej ceste. Dúfame, že čitatelia budú mať úžitok z nádeje i múdrych rád, ktoré prináša.

– John a Claire Grabowskí

členský pár Pápežskej rady pre rodinu

Slovo na úvod

Dôveruj celým svojím srdcom Pánovi

a nespoliehaj sa na svoj um!

Na všetkých svojich cestách mysli na neho

a on ti bude rovnať chodníky.

Kniha prísloví 3, 5 - 6

Pred pätnástimi rokmi uprostred noci sme sedeli v autobuse a  celú štvorhodinovú cestu domov zo štvrtáckeho stredoškolského výletu sme bez prestávky pretrkotali. Vtedy sme ani náhodou netušili, že ten rozhovor, počas ktorého sme sa s mladíckym idealizmom rozprávali o svojich rodinách, plánoch do budúcnosti a spoločnej katolíckej viere, nás zmení zo známych na celoživotné priateľky.

Hoci v tom čase sme sa sprevádzali na ceste celkom iného druhu, Boh vo svojej prozreteľnosti upevnil naše priateľstvo, lebo vedel, že si budeme oporou ešte na mnohých ďalších cestách: na promóciách a oslavách, v prvej práci, na prvom rande, pri rozchodoch a zrúteniach, na svadbách i pohreboch, na dovolenkách i v otázke povolania.

Spomedzi všetkých životných skúseností to však bola vari práve neplodnosť, ktorá bola pre nás najzložitejšia a ktorá nás najviac vyformovala, nielen ako priateľky, ale aj ako katolíčky. Sme nekonečne vďačné Bohu za to, že nám dal dar mať jedna druhú za duchovnú sprievodkyňu na ceste neplodnosti. Na ceste, ktorá nám zmenila život.

Pozývame vás vnímať túto knihu práve ako takéhoto spoločníka. Ako priateľa, s ktorým sa môžete poradiť a na ktorého sa môžete spoľahnúť, keď potrebujete konfrontáciu, podporu či pochopenie. Cieľom nášho sprievodcu je poskytnúť morálnu a duchovnú podporu, ako aj jasné usmernenie, pokiaľ ide o množstvo (ciest) možností, pred ktorými neplodné páry stoja, a to, ako urobiť potrebné rozhodnutia, a pritom ostať vernými učeniu Cirkvi. Chceli sme tým, ktorí túžia žiť podľa katolíckej náuky, povedať, aké to je, žiť s neplodnosťou.

Sme hrdé na to, že Katolícka cirkev neochvejne bráni ľudskú dôstojnosť, aj pokiaľ ide o metódy liečby neplodnosti. Rešpektujú ju dokonca aj ľudia z iných náboženských tradícií, ktorým potenciálne nemorálne liečebné metódy nie sú po vôli, pretože práve ona je jednou z mála náboženských inštitúcií, ktoré sa neboja nahlas ozvať a podať jasné usmernenia, čo sa týka obrany ľudskej dôstojnosti a duálnosti zjednocujúceho a plodivého významu manželského aktu. Pokúsili sme sa rozobrať otázky, ktoré sú pre katolícke páry nesúce kríž neplodnosti najrelevantnejšie. Okrem iného k nim patrí úvod do problematiky neplodnosti a metód asistovanej reprodukcie (Assisted Reproduction Technology, ART), učenie Cirkvi o týchto metódach a ňou ponúkané nádejné lekárske alternatívy, ako aj proces múdreho rozhodovania sa o podstupovaní liečby.

Spomenutým okruhom sú venované prvé štyri kapitoly knihy, ktoré sme napísali spoločne. Tieto kapitoly vytvárajú základňu pre zamyslenia nad emocionálnymi a duchovnými stránkami neplodnosti, ktorým sú venované kapitoly 5 až 12. Druhá polovica knihy sa navyše dotýka aj uvažovania o tom, ako cesta neplodnosti môže priniesť duchovné ovocie, akými nástrojmi si možno upevniť manželstvo alebo ako rozlíšiť, či ste povolaní k adopcii. Takisto ponúka námety pre príbuzných a priateľov, ktorí chcú neplodné páry nejako podporiť. Keďže sme si obe neprešli všetkým, čo spomíname v týchto kapitolách, písali sme ich osobitne: Angelique napísala kapitoly 5, 7, 11 a 12, Carmen 4, 6, 8 a 10 a Alex, Carmenin manžel, napísal kapitolu 9, aby ponúkol aj mužský pohľad na neplodnosť. Každá kapitola je navyše zakončená modlitbou, v ktorej Pána prosíme, aby po tomto neprebádanom území kráčal s nami.

Zážitky, pocity a úvahy v tejto knihe sú výsledkom našej vlastnej osobnej skúsenosti s neplodnosťou. Angelique píše o tom, ako sa s manželom Richardom stretli s neplodnosťou, keď sa pokúšali počať svoje prvé dieťa. Prišla ako blesk z jasného neba, keďže dovtedy nemali absolútne nijaký dôvod myslieť si, že s počatím budú mať problém. Boh im nežne pripomenul, že načasovanie je len a len v jeho rukách. Skúmali, čo o metódach asistovanej reprodukcie učí Cirkev, a s pokorou museli uznať, ako veľmi jej záleží na dôstojnosti každej jednej ľudskej bytosti. Napriek kráse učenia Cirkvi však bolesť z neplodnosti pretrvávala a Angelique túžila po niečom, čo by jej dalo nielen odpovede na otázku, ktoré liečebné metódy Cirkev akceptuje, ale aj povzbudenie a nádej. To znamená, že myšlienka na vznik tejto knihy sa zrodila skôr, než sa narodili jej deti. Po tom, ako sa Angelique s manželom vyše roka trápili s neplodnosťou, modlitba a rozlišovanie ich priviedli k rozhodnutiu adoptovať si svojho prvého syna zo zahraničia. Neskôr sa im narodili aj tri biologické deti.

Carmen a jej manžel Alex bojujú s krížom neplodnosti dodnes. Trojročná cesta, počas ktorej absolvovali množstvo vyšetrení a diagnóz, bola pre ich manželstvo skúškou i posilou. Túžba plniť Božiu vôľu dala ich trápeniu zmysel a pomohla im nájsť útechu vo viere. Momentálne ukončujú proces adopcie dvojčiat a dúfajú, že vďaka svojmu rozprávaniu o vlastnej ceste nájdu aj iní ľudia spolupútnikov a pokoj.

V knihe sa síce delíme o vlastné skúsenosti, no zhovárali sme sa aj s ďalšími katolíckymi pármi, ktoré zápasili alebo zápasia s neplodnosťou či spontánnym potratom. Niektoré z ich myšlienok sme sem takisto zahrnuli.

Podaktoré páry, ktoré budú čítať tohto sprievodcu, už budú mať stanovenú diagnózu neplodnosti. Iné si možno len začínajú klásť otázku, prečo im tak dlho trvá počať, a rozmýšľajú, ako by im Cirkev mohla pomôcť. Vedzte, prosím, že táto kniha nemá za cieľ stanovovať diagnózu ani nahradiť konzultácie u lekára. Diagnózy i možnosti liečby rozoberáme len informatívne. Chceme vás preto povzbudiť, aby ste pri podozrení na neplodnosť vyhľadali lekársku pomoc.

Možno po ceste neplodnosti nekráčate vy osobne, ale chceli by ste preukázať podporu členovi vašej rodiny alebo priateľovi a oboznámiť sa s tým, čo neplodnosť vlastne zahŕňa. V mene všetkých, ktorí mlčky trpia, sa vám chceme poďakovať za čas, ktorý venujete spoznávaniu tejto cesty, i za pomoc niesť tento kríž.

Hoci v knihe nájdete mnoho silných emócií a bolestných zážitkov súvisiacich s neplodnosťou, naším cieľom v žiadnom prípade nie je kritizovať ani súdiť ľudí, ktorí sa rozhodli alebo rozhodnú inak ako my. Pocity, o ktorých hovoríme, sú výlučne naše a delíme sa o ne len preto, aby aj iní ľudia bojujúci s neplod-nosťou a túžiaci riadiť sa učením Cirkvi vedeli, že nie sú sami. Aby sa dozvedeli, že existujú konštruktívne možnosti, ako dospieť k takémuto rozhodnutiu a vyrovnať sa so silnými emóciami, ktoré ho sprevádzajú.

Napriek všetkému dúfame, že hodíme rukavicu tým, ktorí sa snažia rozlíšiť, akou cestou sa ubrať – tým, že vysvetlíme, prečo Katolícka cirkev učí to, čo učí. Uvedomujeme si, že naše slová nie sú nevyhnutne populárne, no povzbudzujeme vás mať otvorené srdce a myseľ. Nepochybne sme aj my dve zakúsili obdobia, keď sme spochybňovali učenie Cirkvi v týchto otázkach. Cez modlitbu, pokoru a porozumenie sme však nakoniec v usmerneniach Cirkvi spoznali Božiu lásku a múdrosť. Modlíme sa, aby táto kniha dala to isté spoznať aj vám. Dovoľte Pánovi, aby vás prekvapil a aby pretvoril vaše srdce. „A dám vám nové srdce a nového ducha vložím do vás; odstránim z vášho tela kamenné srdce a dám vám srdce z mäsa. Svojho ducha vložím do vášho vnútra a spôsobím, že budete kráčať podľa mojich nariadení, zachovávať moje výroky a plniť ich“ (Ez 36, 26 – 27).

Poďakovania

Dostalo sa nám požehnania, že sme mali spolupútnikov nielen na ceste neplodnosťou, ale aj počas písania tejto knihy.

Ďakujeme nášmu milujúcemu Otcovi na nebesiach, jeho milovanému Synovi a Duchu Svätému, ktorý ich zjednocuje. Sme vám zaviazané za inšpiráciu a za vytrvalosť pri písaní slov, ktoré dúfame, že sú vaše. Vďaka za nájdenie správnych slov a odvahu hovoriť o vlastnej náročnej ceste s pokorou a nádejou, že tak môžeme poslúžiť iným. Modlíme sa, aby sme sa tým zapáčili tebe, Pane, ako aj tvojej požehnanej Matke, ktorá je naším vzorom a našou ochrankyňou.

Takisto by sme sa chceli poďakovať zamestnancom vydavateľstva Ave Maria Press, najmä redaktorke Kristi McDonaldovej, ktorá stála za naším rukopisom a bola presvedčená o dôležitosti jeho témy. Aj Robert Hamma podporoval tento náš spisovateľský debut a veril, že sa nám ním podarí vyslať správu tým veriacim, ktorí svoju vieru berú vážne. Amanda Williamsová a celé marketingové oddelenie, ako aj webový vývojár Jared Dees nám tiež pomohli a ochotne zodpovedali naše otázky. Veľmi vám všetkým ďakujeme – ste šikovní odborníci, pracovať s vami bola radosť!

Nora Gonzalezová a Claudia Rodriguezová, naše sestry v Pánovi, ďakujeme za vašu podporu, povzbudenia a priateľstvo.

Za modlitby a podporu sme vďačné aj našim priateľom a spoločenstvám, okrem iného spoločenstvu Alas de Cristo Christian Life Community, Marriages in Victory vo Farnosti sv. Timoteja a Camino del Matrimonio. Ďakujeme, že ste nám celý čas dodávali nadšenie. Ďakujeme, že ste nás utvrdili v snahe žiť proti prúdu a že ste nás pochopili.

Zhovárali sme sa s niekoľkými ženami a pármi, aby sme sa dozvedeli aj ich pohľad na neplodnosť. Aileen a Raul Escarpiovci, Anais a Ivan Ospinaovci, Zilkia a Andreas Jimenezovci, Karla a Mike Hernandezovci, Jessica Martinezová, Eva Gonzalezová – sme šťastné, že sme sa mohli stať vašimi priateľkami, vypočuť si vaše príbehy, a ďakujeme vám za ochotu oživiť v sebe ťažké pocity, aby sme nimi mohli obohatiť iných.

Takisto by sme sa chceli poďakovať Lourdes Santamaríaovej--Wheelerovej a Marthe Rodriguezovej za úchvatné promo fotografie.

Angelique by sa rada osobne poďakovala:

Richard, ďakujem ti za tichú silu a neochvejnú podporu. Skláňam sa pred tým, že ťa Boh vybral pre mňa a moju rodinu. S nikým iným by som nedokázala prežiť búrku neplodnosti. Milujem ťa viac, než dokážem slovami vyjadriť, a každý deň som za teba vďačná.

Emmanuel, Sebastian, Madeleine, Anabella – ďakujem za trpezlivosť, keď som toľké hodiny trávila písaním. Ďakujem, že ste sa ma neprestali pýtať, ako to s knihou vyzerá, a za to, že ste sa úpenlivo modlili za mňa i za tetu Carmen. Inšpirujete ma stať sa lepším človekom a napodobňovať vašu detskú vieru. Ľúbim vás.

Veľké ďakujem patrí aj celej mojej úžasnej rodine. Vďaka za vašu podporu, modlitby a povzbudenia. Špeciálne by som sa chcela poďakovať ockovi, mamke, Joaquinovi, Julii, Hilde, Pepemu, Adrianovi, Naty, Isabel, Liz, Anay, Enriquemu, Cristy, Henrymu a Biance za to, že sa mi počas písania knihy postarali o deti. Ďakujem! Nech vám to Pán odplatí!

Carmen, ty si bola hnacím motorom celej knihy. Viem, že pre teba nebolo ľahké písať ju a zároveň prežívať silné emócie sprevádzajúce neplodnosť. Vďaka, že si obetovala vlastné pohodlie, aby iní našli útechu. Si pre mňa nekonečným vzorom a nikdy neprestanem žasnúť nad tvojou obrovskou vierou. Ďakujem Bohu, že nám dal príležitosť kráčať spolu vo viere popod dážď i dúhy a pritom nad nami stál ako veľký žltý dáždnik.

Carmen by sa rada osobne poďakovala:

Alex, ďakujem ti za dôveru a neochvejnú podporu. Nielenže si ma podporoval, ale urobil si aj niečo, čo bolo pre teba ťažké. Nech sa snažím, koľko chcem, nedokážem nájsť slová, aby som ti dostatočne poďakovala. Prosím Boha, aby ti zjavil, aký si úžasný.

Monica, ďakujem za tvoje modlitby. Za prosby, aby naše slová boli slovami Pána. Navždy si buď vedomá hodnoty svojej múdrosti ako múdrosti ženy.

Antonio Javier, ďakujem, že si dovolil svojej mame tráviť toľko času za počítačom a vôbec si sa nesťažoval. Že si chápal, aká je táto kniha dôležitá. Modlím sa, aby si naďalej rástol v Božej milosti.

Victoria a Daniel – ste dvojnásobným požehnaním na tejto ceste. Ďakujem Bohu za dar vášho života a teším sa, že mám tú česť vás vychovávať.

Antonio a Marcia Iglesiasovci, rodičia moji, ďakujem, že ste ma naučili milovať Cirkev. Vždy ste pre mňa boli vzorom učeníkov, ktorí skutočne žijú to, k čomu boli povolaní krstom. Mami, vďaka za tvoje prorokovanie a inšpiráciu robiť to isté.

Miriam a Inocente Santamaríaovci, vďaka za pomoc.

Angelique, celú túto knihu odštartovala tvoja vízia. Ďakujem, že si ma do nej zapojila. Vďaka, že si mi požičala svoj dáždnik a kráčala so mnou aj v daždi. Tvoja bezpodmienečná láska ku mne a mojej rodine je darom, za ktorý Bohu bez prestania ďakujem. Naďalej dovoľuj, aby ťa používal na svoju slávu.

Ad majorem Dei gloriam

Miami, Florida, 25. november 2011

1. kapitola

Sme neplodní?

Nie sme ľudské bytosti, ktoré zažívajú duchovno.

Sme duchovné bytosti, ktoré zažívajú, aké to je byť ľuďmi.

Pierre Teilhard de Chardin

Jednou z vôbec najväčších ťažkostí v našom živote s neplod-nosťou bolo vyrovnanie sa s faktom, že sme možno neplodní. Po niekoľkých mesiacoch neúspešnej snahy o počatie sme cítili zmätok: prečo nedokážeme počať? Sú za tým nejaké zdravotné problémy? Alebo je príčinou jednoducho Božie načasovanie? Takto si Angelique spomína na to, ako si s manželom po prvý raz uvedomili, že Boží plán pre ich rodinu sa nemusí nutne zhodovať s ich vlastnou predstavou:

Paríž je mojím absolútne najobľúbenejším miestom na svete. V roku 2005 sme ho navštívili v rámci cesty po Európe a vďaka poznatkom z prirodzeného plánovania rodičovstva (PPR)[1] sme si vypočítali, že práve v tom čase budem mať ovuláciu. Už niekoľko mesiacov sme sa neúspešne snažili otehotnieť a dokonca ani predtým sme sa nijako prísne nepokúšali tehotenstvo oddialiť. Preto mi napadlo, že možno to tak malo byť – že možno si z Paríža donesieme domov maličký suvenír.

Keď som asi dva týždne po návrate z Európy dostala menštruáciu, prvý raz som pocítila bolesť z neplodnosti. Bolesť zo zápasu, ktorý sa neskôr natiahol na vyše roka. Smútok, ktorý som v ten mesiac cítila, nepramenil z faktu, že sme v Paríži nepočali (spätne sa to už vôbec nezdá také dôležité). Skôr išlo o to, že práve vtedy sme si pomaly začali uvedomovať, že mať deti vôbec nebude také jednoduché, ako sme si predstavovali, a že v konečnom dôsledku nad tým vôbec nemáme moc. V priebehu niekoľkých mesiacov sme začali spoznávať, o čom je neplodnosť.

Čo je neplodnosť?

Podľa správ Centers for Disease Control and Prevention (Centrá pre kontrolu a prevenciu chorôb, CDC) má v Spojených štátoch amerických asi 6,7 milióna žien vo veku medzi 15 a 44 rokov „zníženú plodnosť“, čo tá istá inštitúcia charakterizuje ako neschopnosť počať po jednom roku praktizovania nechráneného pohlavného styku.[2] Podľa tejto definície možno za neplodný považovať jeden zo šiestich párov.[3] Započítané sú pritom rovnako vydaté i slobodné ženy, ako aj ženy, ktoré majú ťažkosti dieťa donosiť.[4] Približne 6,1 percenta vydatých žien vo veku od 15 do 44 rokov je neplodných (t. j. nepodstúpili chirurgickú sterilizáciu, za posledných dvanásť mesiacov nepoužívali antikoncepciu a neotehotneli). V tej istej vekovej skupine 6,9 milióna ľudí vyhľadalo v istom bode pomoc s plodnosťou: či už išlo o medicínske poradenstvo, lekársku pomoc na zabránenie samovoľného potratu, diagnostické vyšetrenia pre ženy a/alebo mužov, lieky na podporu ovulácie alebo asistovanú reprodukciu (Assisted Reproductive Technology, ART).[5]

Tieto štatistiky nám na jednej strane hovoria, že vo svojom boji s neplodnosťou nie sme sami, čo je do istej miery útecha. Na druhej strane je však smutné vidieť, koľko ďalších ľudí sa borí s rovnakým problémom. Takto sa cítila Carmen a jej manžel, keď si uvedomili, že sú neplodní:

Nepamätám si na presný okamih. Neviem, kedy presne sme si uvedomili, že sme neplodní. Keďže išlo o sekundárnu neplodnosť, trvalo to uvedomenie dlhšie. Stále sme si totiž mysleli, že otehotnieme – už sa nám to predtým predsa úspešne podarilo.[6] Na druhej strane niečo v mojom vnútri akoby vždy predpokladalo, resp. očakávalo nejaký problém. Spomínam si na jeden rozhovor s mojou mamou, ešte skôr, než sme sa vôbec začali snažiť o bábätko. Zhovárali sme sa o tom, čo by som urobila, keby sme nemohli otehotnieť. Mesiace ubiehali a mňa začala prepadávať úzkosť. Zohnala som si knižku o neplodnosti a začítala som sa do nej. To bol môj prvý konkrétny krok na ceste, z ktorej sa vykľula dlhá a namáhavá púť.

Aké sú príčiny neplodnosti?

Približne v tretine prípadov sa príčina neplodnosti skrýva v žene. Za ďalšou tretinou stojí neplodnosť muža. V ostatných prípadoch majú buď problém s plodnosťou obaja partneri, alebo je príčina neznáma.[7] Nedá sa však povedať, že by neplodnosť mala jedinú príčinu. Úspešné tehotenstvo je totiž dlhou reťazou udalostí. V skratke by sa dalo povedať, že dosiahnutie tehotenstva zahŕňa toto: Ženské vaječníky musia byť schopné uvoľniť životaschopné vajíčko, ktoré následne musí byť schopné putovať cez vajíčkovod. Muž musí byť schopný ejakulácie a jeho spermie takisto musia zvládnuť cestu vajíčkovodmi. Ak má dôjsť k oplodneniu, spermia a vajíčko musia splynúť. Oplodnené vajíčko sa potom musí zahniezdiť v maternici a telo ho musí vyživovať. Len tak sa plod môže vyvíjať a rásť, až kým nebude pripravený na pôrod. Neplodnosť môžu spôsobiť problémy s akýmkoľvek z týchto krokov.[8] Ak teda vezmeme do úvahy, že na to, aby vôbec došlo k počatiu, musia bezchybne prebehnúť všetky uvedené deje, a ak si k tomu ešte primyslíme potrebu adekvátnej hladiny hormónov a bezchybnosť telesných funkcií, potom je vlastne zázrak, že žena vôbec otehotnie.

Nárast neplodnosti, ktorý v súčasnosti pozorujeme, môže byť preto dôsledkom nespočetného množstva dôvodov, resp. ich kombinácií: páry majú deti vo vyššom veku než v predošlých generáciách (od roku 1975 do roku 2006 je podiel prvorodičiek nad 30 rokov skoro päťnásobne vyšší – zvýšil sa z 5 na 24 percent).[9] Dlhodobé užívanie hormonálnej antikoncepcie, rôzne environ-mentálne vplyvy, genetické poruchy, nadmerný stres a k tomu pohlavné choroby – to všetko sú faktory, ktoré môžu prispievať k neplodnosti. Jednoducho povedané, hoci existuje mnoho teórií zaoberajúcich sa príčinou nárastu neplodnosti v súčasnosti, ani jedna neprináša definitívne odpovede.

Table of Contents

Predslov

Slovo na úvod

Poďakovania

Sme neplodní?